**4класс (цIали)**

* **Дарсил тема**: Расул Х1амзатов «Г1одой къулун, къочула»
* **Дарсил мурадал ва масъалаби:**

1. **Лъайкьеялъул:**

* Расул Х1амзатовасул асаразулгун лъай-хъвай гьаби;
* КечI пасихIго дурусго цIализе ругьун гьари;
* Суалазе жавабал кьезе ругьун гьари.

**2.Лъай цебетIеялъул:**

* ЦIалараб кочIол магIна бичIчIи.
* 13 хасаб захIматаб хIарп лъикI лъай.
* Калам цебетIей.

**3.Тарбия кьеялъул:**

* Эбелалде, яцалде, руччабазде адаб, рокьи ц1ик1к1изаби;
* ЦIалуде гъира базаби.
* ВатIаналде рокьи куцай.

**Дарсица кьезе кколел хIасилал:**

***Предметиял:***

* ЦIалулеб асар бичIчIизе, авторас асаралъулъ лъималазахъе кьолеб бугеб пикру бичIчIи.

***Метапредметиял:***

* Дарсил тема лъималазда бичIч1и ва мугIалимасда цадахъ дарсил мурадал ва масъалаби мухIканго киназго цадахъ цере лъей.
* Жидерго ва классцоязул хIалтIуе ритIухъаб къимат кьей.
* КочIол анализ гьаби.
* МугIалимас кьурал суалазе кIи-кIи рекъон ва къокъабиккун дандги бан, жавабал кьей.
* Жидергояб чIезабизе бажари.

***Напсиял:***

* ВатIаналде рокьи куцай.
* ЦIалуде гъира бай.
* Рахьдал мацI чара гьечIого лъазе кколилан абураб пикруялде рачIин.
* **Дарсил тайпа**: гIадатияб дарс.
* **Дарсил алатал**: тIехь, мультмедиапроектор, аудио, видео, алфавит, суратал.
* **Дарсил ин:**

**I**.**Авалияб гIуцIи. Лъимал дарсиде хIадури.**

Салам, салам, салам, хириял лъимал!

ЛъикI щварал жакъаги магIарул дарсде!

Гьанже цоцазде руссун, цоги нухалъ кье салам,

Раче цоцазул кверал ва цоцазе нуж гьиме.

Гьелеха, дир меседал, меседил гIакълу бугел,

МагIарул мацI цIунулел цIодорал цIалдохъаби.

**II. 13 хасаб хIарп такрар гьаби**. доскаялдасан*(СЛАЙД)*

**Гьаркьилаб разминка**. Гьаб бицардо цин бигьаго, цинги дагьаб хехго, лъабабилеб нухалъ цIакъго хехго цIалила киназго цадахъ.

*Ацила, цацила, царал бугъа, гъванкила, камила, кведер, г1едер, г1улму, зулму, белех1, ччелех1, ччит, к1ат1, нахъе бахъе, гъолог1уч1.*

**III. Дарсил темаялда тIад хIалтIи.**

Цересел дарсазда нилъеца ц1алун бук1ана Ц1адаса Х1амзатил «Адаб» абураб кеч1.

Кинаб г1акълу Ц1адаса Х1амзатица кьолеб бугеб нилъее гьеб коч1олъ?

Г1адамасул г1умру берцин гьабулеб жолъун поэтас щиб рик1к1унеб бугеб?

**Берцинаб раг1уца маххул каву рагьулеб. Гьит1инго малъараб адаб- багьа гьабизе к1олареб рател.** *(СЛАЙД)*

Щиб кколеб адаб?

Кин адабал цIунизе кколел?

*Г1урусалъ перевод ц1али*

**IV.** **Дарсил темаялде рачин***.*

*Гьал раг1абазда гъорлъ нужеда батизе ккола шаг1ирасул ц1арги фамилияги.*

*Лусар вотазмах1 (СЛАЙД)*

*Гьединав г1акъилав инсул хъизаналда гьавуна Дагъистаналъулги дунялалъулги поэт Расул Х1амзатов. (СЛАЙД)*

***Расул Х1амзатов****(СЛАЙД)*

Расул ХIамзатов щив кколев?

Расул ХIамзатовасул инсул росу.

Щиб районалдаса кколев Расул Х1амзатов?

**V. ХIухьбахъиялъул лахIзат.**

Щуго килищ-цохIо квер,

Босе, гьудул, босе гьаб,

Щуго килищ-цохIо зар,

Босе, тушман, босе гьаб.

Гьебги буго, лъимал, Расул Х1амзатовас хъвараб кеч1

*Исана 2023 сон Россиялъул президентас (щив?) лъазабун буго Расул Х1амзатовасул сонлъун. Нилъ ч1ух1изе ккола нилъер авар халкъалъул гьединав машгьурав чи вук1иналдаса. Расул Х1амзатовас хъвана г1емерал куч1дул Дагъистаналъул, Ват1аналъул, эбелалъул, ч1ужуг1аданалъул х1акъалъулъ. Бищунго г1емер гьес хъвана куч1дул.. Кин нужеда рак1алде кколеб?*

Гьанже нужеца дида бице бищунго дунялалда т1ад рукъги г1уц1улел, дуниялги г1уц1улел, жидерго г1умруялдасаги лъималги рокьулел г1адамал щал кколел?

Гьел руго руччаби. *(СЛАЙД)* ***руччаби*** *абураб раг1иялда кинаб орфограмма бугеб? Чч гьаракь бихьизабулеб х1арп. Кинаб суал кьезе бегьулеб гьеб раг1иялъе? Кинаб каламалъул бут1алъун кколеб гьеб раг1и?*

*Кинаб кеч1дай нилъеца жакъа ц1ализе бугеб? Расул Х1амзатовасул кинаб кеч1 бугеб нилъер т1ехьалда? (Лъималазул жавабал) Гьеб буго к1удияб поэмаялъул кесек.*

*Гьанже берцин, мугъалги рит1изарун, г1одор ч1а.*

*Цин кеч1 ц1алилалде нилъеца гьабила словарияб х1алт1и.*

Макказул кваркьаби – крылья голубки;

Маххул бел – железная лопата;

Щулалъарал – стали крепкими;

Т1еренал кунал – тонкие нити;

Кверзул лъалк1ал – следы рук;

Г1адра – зелёный луг;

Т1орол мугь – зерно колоса. ***(СЛАЙД)***

**VI. Г1одой къулун, къочула…(СЛАЙД) видео**

**Учителасул пасих1аб ц1али.**

Суалазе жавабал:

Гьел квераз щиб гьабулеб?

Кирго ратулила гьел лъалк1алин щай поэтас абулеб бугеб?

Эбелалъул кверал сунда релълъинарун ругел поэтас? (макказул кваркьаби, маххул бел,берцинал х1улабазда) Гьел руго эпитетал.

Кинаб мац1алъ поэтас кеч1 хъван бугеб? (пасих1аб, берцинаб, бац1ц1адаб мац1алъ)

**VII. Лъималазул ц1али.**

**Цо – цоккун ц1али, цадахъго ц1али, гьаругьин ц1али, хех ц1али.**

Эбелалъул квераз цоги щиб гьабулеб?

**Эбелалъул х1акъалъулъ цоги кинал куч1дул нужеда лъалел?**

**Лъималазул жавабал.**

Дие бокьун буго нужее эбелалъул х1акъалъулъ цо хабар бицине.

**VIII. Бицен (видео)**

Гьабилелде цебесеб къоялъ лъимералъ гьикъанила Аллагьасда «Щибун дица дунялалда г1умру гьабилеб?» Дун  ц1акъго гьит1инаб буго. Аллагьас абунила: Жинца дуе малаик кьелин, гьелъ дур т1алаб гьабизе бугин. Лъимер ургъанила, хадуб абунила…. Зобалазда жинца кеч1 ах1улин, белъулин. Гьеб г1олебищин жиндие талих1алъе?

Аллагьас абунила: дур малаикалъ ах1илин дуе кеч1, белъизеги  белъилин Дуе. Дуда лъазе бугин гьелъул дудехун бугеб рокьи, гьелдаса вохун вук1ине вугин мун.

-Вай, кин дида гъов вич1ч1илев?

Дида лъаларогури гъолъул мац1ин абунила бадибеги балагьун лъимералъ. –

-Дица  щиб гьабилеб дудехун к1алъазе бокьани.

Аллагьас берцинго бот1рода кверги хъван абунила. Дур малаикалъ малъилин дуда квералги цере ккун гьаризе.

Хадуб лъимералъ абунила: жинда раг1анин дунялалда квешлъи бугилан.

-Лъица дун ц1унулев?

Дур малаикалъ ц1унизе вуго мун, жиндирго г1умруялда гурх1ич1ого.

-Дун пашманго вуго, щайгурелъул дида т1ок1ав мун вихьуларо.

-Дур малаикалъ бицине буго дуда кинабго, гьелъ бихьизабизе буго дуда дихъе бугеб нух, кин дихъе мун вуссиневали. Гьединлъидал, дун кидаго дуда цадахъ вук1ине вуго.

  Гьеб заманалда ракьалдасан гьаракь раг1анила, лъимералъ хехго гьикъанила: Аллагь!-Дир малаикалда ц1ар щиб?

 Гьелъул ц1аралъул маг1на гьеч1о, дуца гьелда абизе буго эбелилан.

Ц1унизе те нуж кидаго нужер малаикалъ.

\_-Лъимал, сундул х1акъалъулъ бицунеб бугеб гьаб биценалда?(жавабал)

- Гьаб биценалда сунда релълъинаюлей йигей эбел? (жавабал)

Бит1араб буго лъимал, эбел йиго нилъер малаик, гьелъ ц1унула нилъ сундасаго, кьеги гьелъие талих1, йохун таги гьей лъималаздаса.

**ХIухьбахъиялъул лахIзат.**

1. Радал тIаде нуж лъица рахъинарулел? Эбелалъ.
2. Лъица нужее чай тIолеб, кваназарулел? Эбелалъ.
3. Лъица нужер ретIел чурулеб? Эбелалъ.
4. Лъица нуж школалде нуха регIулел? Эбелалъ.
5. Лъица рукъги къайиги бацIцIад чIезабулеб? Эбелалъ.
6. Бищунго лъие нуж рокьулел? Эбелалъе.

**VII. Къокъабиккун х1алт1и.**

Эб…л, дида ккола к…налго т1…гьдул

Дур гь…миялдасан гь…рун р…тилин

Д…цаги, к…к г1адин, к…ве щваниги,

Щ…рула, аб…ла, эб…л, эбелан.(СЛАЙД)

**Инсценировка:**

Яч1ана эбел х1алт1удаса.

- Аллагьасе рецц, щвана рокъое. Лъимал, нуж щиб гьабулел рук1арал жакъа къоялъ?

- Эбел, нижеца дуе кумек гьабуна. Дица посуда чурана.

- Баркала, дир вас. Х1алч1ахъад вуго мун.

- Эбел, дица посуда бац1ц1ана.

- Вай, дир ц1одор!

- Мун щиб гьабулев вук1арав, Мух1амад!

- Дица кинабго бекараб посуда лъухьана, къват1ибе бана.

Эбел квеш лъугьуна, лъималаз гьей г1одой ч1езаюла, рек1еде яч1инаюла.

-Беканиги к1варич1ин. Нуж руго дир бищунго рокьулел дир т1анч1и.

Англиялъул Оксфордалъул университеталъул преподаватель филологиялъул г1елмабазул доктор Сайман Крипсица абун буго: «Бищунго берцинаб мац1 дунялалда маг1арул мац1 буго»

абун. Гьединлъидал, нилъ ч1ух1изе ккола нилъ маг1арулал рук1иналдаса ва маг1арул мац1алда к1алъазе к1олин ва бажарулин абиялдаса.

**Дир мац1 бук1инароан**

**Дир ц1ар бук1инароан**

**Рик1к1адал сапаразда**

**Дида нух къосинаан,**

**Дида рокьи ракьалда**

**Гьадиг1ан лъалароан**

**Эбелалъ дир кинидахъ**

**Куч1дул ах1ич1елани.** (СЛАЙД )

**VIII.** **Дарсил хIасил**.

Нужеда цере руго бакъалъул суратал. Гьеб бакъ йиго нужее г1умру кьурай эбел. Нужеца гьелъие берцинал раг1аби ургъе.

**IX. Рефлексия.**

Щуго килищ - 1 квер,

ЦохIо къуват гьаб нилъер

**5** килищ цохIо квер,

ХIалтIана цадахъ рекъон.

-Щиб бокьараб? Щиб лъараб цIияб жо? Щиб захIмалъараб?

-Нужедасаго рази ругищ? Сунца квалквал гьабураб?

**X. Рокъобе хIалтIи:** 1. КечI пасихIго цIализе хIадуре.

2. Бажари бугез рекIехъе лъазабизе.

3. Эбелалъул х1акъалъулъ гьит1инаб сочинение хъвазе.